Bejaarde man tydens huisroof geskietArgieffoto ŉ Bejaarde man is na ŉ hospitaal gehaas nadat hy en sy vrou Vrydagaand in hul huis deur ŉ onbekende aantal gewapende rowers oorval en die man geskiet is. Kol. Thembeka Mbele, woordvoerder van die KwaZulu-Natalse polisie, het gesê die voorval het in Wartburg, ongeveer 35 km vanaf Pietermaritzburg gebeur. Die rowers het die egpaar, vermoedelik in hul 70’s, met vuurwapens aangehou en hulle van juweliersware, ŉ skootrekenaar, televisie en twee voertuie beroof. Volgens Mbele het die rowers die man geskiet voordat hulle op die vlug geslaan het. Chitra Bodasing-Harduth, woordvoerder van ER24, het gesê die man het wonde aan sy hande en arms opgedoen. Hy is op die toneel behandel voordat hy na ŉ nabygeleë hospitaal gehaas is. Een van die egpaar se motors wat gesteel is, is later verlate in Pietermaritzburg gevind, het Mbele gesê. ŉ Saak van huisroof word ondersoek en niemand is nog in verband met die voorval in hegtenis geneem nie.